
Békés megyei talajok NPK-ellátottságának és összetételének változása 2005 és 2009 között

Vizsgálataim során az Agrár-környezetgazdálkodási Programhoz kapcsolódó talajvizsgálatok eredményei alapján arra kerestem választ, hogyan alakultak 2005 és 2009 között Békés megye szántóterületeinek a földművelést és növénytermesztést alapjaiban befolyásoló talajtulajdonságai, illetve hogyan változott a vizsgált időszak alatt az NPK-ellátottság.
Az elemzés során az első AKG nyitó- (2005) és záró (2009) évében NPK-ellátottság alapján a Békés megyéből származó 300-300 darab talajminta vizsgálati eredményeit értékeltem.
Saját eredményeimet összevetve a szakirodalomban közölt eredményekkel, azt tapasztaltam, hogy az országos átlagoz képest a Békés megyei talajok NPK-ellátottságának jó-igen jó tartománya sokkal kedvezőbb százalékos arányt képvisel. A dolgozat készítése során egyes gazdaságok nyitó- és záró évének vizsgálati eredménye arra mutatott, hogy a talajmintavételt nem a kellő körültekintéssel és szakértelemmel végezték. Megfontolandónak tartom, hogy a második AKG pályázat záró évéhez közeledve, a mintavételt akkreditált szervezetekre kellene bízni, mert használható vizsgálati eredményekre és hatékony trágyázási szaktanácsra csakis szakszerűen végzett mintavételt követően számíthatunk.
Javaslom, hogy a támogatási rendszerben résztvevő gazdálkodók számára olyan, kötelező jellegű oktatást kellene szervezni, mely megismerteti őket a korszerű, környezet- és költségkímélő tápanyag-utánpótlás elméleti és gyakorlati ismereteivel, valamint a szakszerű talaj- és növénymintavétel szabályaival.



